Na podlagi četrtega odstavka 174. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C in [203/20](http://www.uradni-list.si/1/objava.jsp?sop=2020-01-3772) – ZIUPOPDVE) Uradniški svet izdaja

**Poslovnik o spremembah Poslovnika Uradniškega sveta**

1. člen

V Poslovniku Uradniškega sveta (št. 0130-18/2020/3 – uradno prečiščeno besedilo z dne 9. 11. 2020) se besedilo 11. člena spremeni tako, da se glasi:

»(1) Predsednik in člani Uradniškega sveta praviloma sodelujejo in odločajo neposredno na sejah, lahko pa tudi na spletnih sejah, ki se izvedejo s pomočjo spletnih orodij.

(2) Predlagatelj gradiva za obravnavo na seji Uradniškega sveta so:

1. predsednik in člani Uradniškega sveta;
2. Vlada Republike Slovenije;
3. Državni zbor.

(3) Sklic seje s predlogom dnevnega reda in gradivom v prilogi se pošlje članom Uradniškega sveta praviloma sedem dni pred dnem, določenim za sejo Uradniškega sveta.

(4) Člani Uradniškega sveta lahko izjemoma po sklicu in na seji pred začetkom obravnave prve točke predlagajo spremembo dnevnega reda. Predlagatelj mora obrazložiti svoj predlog.

(5) Predsednik Uradniškega sveta lahko skliče tudi dopisno sejo. Če kdo od članov Uradniškega sveta nasprotuje sklicu dopisne seje, se dopisna seja prekine in skliče redna seja v skladu z določbami tega poslovnika.

(6) V sklicu dopisne seje se navede, kako in do kdaj člani Uradniškega sveta pošljejo svoja sporočila med dopisno sejo. Rok za pošiljanje sporočil se lahko določi za vsako točko posebej in ne sme biti krajši od štiriindvajset ur. V ta čas se ne vštevajo prazniki in dela prosti dnevi.

(7) Spletne ali dopisne seje ni mogoče izvesti v primerih, ko so na dnevnem redu točke, pri katerih se v skladu s tem poslovnikom zahteva tajno glasovanje.«.

1. člen

Ta sprememba poslovnika začne veljati 1. 2. 2021.

Sprememba poslovnika se pred uveljavitvijo objavi na spletni strani Uradniškega sveta.

Rastko Rafael Kozlevčar

 predsednik Uradniškega sveta

Številka: 0130-5/2021/1

Datum: 18. 1. 2021